Преузето са <https://pravno-informacioni-sistem.rs>

На основу члана 62. став 4. Закона о безбедности и здрављу на раду („Службени гласник РС”, број 35/23),

Министар за рад, запошљавање, борачка и социјална питања доноси

**ПРАВИЛНИК**

**о начину вођења и роковима чувања евиденција у области безбедности и здравља на раду**

"Службени гласник РС", број 5 од 17.
јануара 2025.

**Садржина Правилника**

Члан 1.

Овим правилником прописују се начин вођења и рокови чувања евиденција у области безбедности и здравља на раду које је дужан да води и чува послодавац (у даљем тексту: евиденције), и то евиденције о:

1) радним местима са повећаним ризиком, запосленима који обављају послове на радним местима са повећаним ризиком и лекарским прегледима запослених који обављају те послове;

2) повредама на раду и професионалним болестима;

3) запосленима изложеним биолошким штетностима групе 3 и/или групе 4;

4) запосленима који су изложени карциногенима или мутагенима, хемијским материјама и азбесту, као и о здравственом стању и изложености;

5) запосленима обученим за безбедан и здрав рад и правилно коришћење личне заштитне опреме;

6) извештају о примени мера за безбедност и здравље на раду за делатности из члана 48. Закона о безбедности и здрављу на раду;

7) извршеним прегледима и проверама опреме за рад и прегледима и испитивањима електричних и громобранских инсталација;

8) извршеним испитивањима услова радне средине;

9) издатој личној заштитној опреми.

**Обрасци**

Члан 2.

Евиденције из члана 1. овог правилника могу се водити у електронском облику, осим евиденције из члана 1. тачка 5) овог правилника.

Обрасце попуњава и потписује саветник/сарадник за безбедност и здравље на раду, а оверава послодавац.

Када се евиденција води у електронском облику обрасци морају имати квалификовани електронски потпис у складу са посебним прописом.

Послодавац је дужан да евиденције води на прописаним oбрасцима (oбрасци 1–11), који су одштампани уз овај правилник и чине његов саставни део.

**Евиденција о радним местима са повећаним ризиком, запосленима који обављају послове на радним местима са повећаним ризиком и лекарским прегледима запослених који обављају те послове**

Члан 3.

Евиденција о радним местима са повећаним ризиком, запосленима који обављају послове на радним местима са повећаним ризиком и лекарским прегледима запослених који обављају те послове води се на Обрасцу 1, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) назив радног места са повећаним ризиком које је утврђено актом о процени ризика;

3) име и презиме запосленог који ради на радном месту са повећаним ризиком;

4) интервал вршења периодичних лекарских прегледа изражен у месецима;

5) датум извршеног претходног и периодичног лекарског прегледа запосленог;

6) датум када треба да се изврши следећи лекарски преглед запосленог;

7) број лекарског извештаја;

8) оцена здравствене способности;

9) предузете мере (распоређен на друго радно место – послове).

**Евиденција о повредама на раду**

Члан 4.

Евиденција о повредама на раду води се на Обрасцу 2, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) назив радног места на коме је запослени радио када се догодила повреда;

3) име и презиме повређеног;

4) време настанка повреде на раду (датум, дан у седмици, час);

5) врста повреде (појединачна или колективна);

6) оцена тежине повреде (лака, тешка, смртна повреда на раду).

**Евиденција о професионалним болестима**

Члан 5.

Евиденција о професионалним болестима води се на Обрасцу 3, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) назив радног места на коме је запослени радио када је утврђена професионална болест;

3) име и презиме оболелог од професионалне болести;

4) датум утврђивања професионалне болести.

**Евиденција о запосленима изложеним биолошким штетностима групе 3 и/или групе 4**

Члан 6.

Евиденција о запосленима изложеним биолошким штетностима групе 3 и/или групе 4 води се на Обрасцу 4, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) име и презиме запосленог изложеног биолошким штетностима групе 3 и/или групе 4;

3) класификација биолошких штетности;

4) број стручног налаза или извештаја;

5) датум испитивања;

6) датум следећег испитивања;

7) датум извршеног претходног, периодичног и циљаног лекарског прегледа запосленог;

8) датум када треба да се изврши следећи лекарски преглед запосленог;

9) број лекарског извештаја;

10) оцена здравствене способности, односно здравствено стање (јесу/нису утврђене промене у здравственом стању);

11) напомена.

**Евиденција о запосленима који су изложени карциногенима или мутагенима, хемијским материјама и азбесту, као и о здравственом стању и изложености**

Члан 7.

Евиденција о запосленима који су изложени карциногенима или мутагенима, хемијским материјама и азбесту, као и о здравственом стању и изложености води се на Обрасцу 5, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) име и презиме запосленог изложеног карциногенима или мутагенима, хемијским материјама и азбесту;

3) назив радног места на коме је изложен;

4) назив карциногена или мутагена, хемијске материје и азбеста који се користи у току рада на том радном месту;

5) идентификациони број (CAS, EC или индекс број уколико су додељени);

6) класа опасности;

7) датум извршеног претходног, периодичног и циљаног лекарског прегледа запосленог;

8) датум када треба да се изврши следећи лекарски преглед запосленог;

9) број лекарског извештаја;

10) оцена здравствене способности, односно здравствено стање (јесу/нису утврђене промене у здравственом стању);

11) изложеност (дневно, недељно, месечно);

12) напомена.

**Евиденција о запосленима обученим за безбедан и здрав рад и правилно коришћење личне заштитне опреме**

Члан 8.

Евиденција о запосленима обученим за безбедан и здрав рад и правилно коришћење личне заштитне опреме води се на Обрасцу 6, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) име и презиме запосленог који је обучен за безбедан и здрав рад и правилно коришћење личне заштитне опреме;

3) назив радног места;

4) опис послова на том радном месту;

5) случај, односно разлог извршене обуке запосленог за безбедан и здрав рад;

6) датум теоријске и практичне обуке за безбедан и здрав рад;

7) датум теоријске и практичне провере обучености за безбедан и здрав рад;

8) назив личне заштитне опреме (ако је коришћење ЛЗО утврђено актом о процени ризика);

9) датум обуке за правилно коришћење личне заштитне опреме;

10) опасности, односно штетности на основу којих је извршена процена ризика на радном месту са којима је запослени упознат приликом обуке за безбедан и здрав рад;

11) конкретне мере за безбедан и здрав рад на том радном месту;

12) називи радних места која руководилац прати и контролише;

13) обавештења, упутства или инструкције са којима је запослени упознат ради обављања процеса рада на безбедан начин.

Случај, односно разлог извршене обуке запосленог за безбедан и здрав рад уноси се уписивањем шифре, и то:

01 – приликом заснивања радног односа, односно другог радног ангажовања;

02 – услед премештаја на друге послове;

03 – приликом увођења нове технологије или нових средстава за рад или промене опреме за рад;

04 – приликом промене радног процеса;

05 – ако послодавац одреди запосленом да обавља послове на два или више радних места;

06 – ако код послодавца (на основу уговора, споразума или по било ком другом основу) рад обављају запослени другог послодавца;

07 – додатна обука када то захтева радни процес;

08 – додатна обука у случају тешке, смртне или колективне повреде на раду са тешком или смртном повредом на раду;

09 – периодична обука запослених;

10 – обука непосредних руководилаца.

Шифре опасности и штетности јесу:

01 – недовољно заштићени ротирајући и/или покретни делови који могу здробити, одсећи, убости, ударити захватити или повући запосленог;

02 – слободно кретање делова или материјала (падање, котрљање, клизање, превртање, летење, љуљање, обарање и сл.) који могу нанети повреду запосленом;

03 – унутрашњи транспорт и кретање машина или возила;

04 – опасност од експлозије и пожара (нпр. трење, опрема под притиском);

05 – немогућност правовременог напуштања места рада, изложеност затварању, механичком удару, поклапању и сл.;

06 – други фактори који могу да се појаве као извори механичких опасности;

07 – опасне површине (подови и све врсте газишта, површине са којима запослени долази у додир, а које имају оштре ивице - рубове, шиљке, грубе површине, избочене делове, и сл.);

08 – рад на висини или рад у дубини, у смислу прописа о безбедности и здрављу на раду;

09 – рад у скученом, ограниченом или опасном простору (између два или више фиксираних делова, између покретних делова или возила, рад у затвореном простору који је недовољно осветљен или проветраван, и сл.);

10 – могућност клизања или спотицања (мокре, клизаве површине и др.);

11 – физичка нестабилност радног места;

12 – могуће последице или сметње услед обавезног коришћења личне заштитне опреме;

13 – утицаји услед обављања процеса рада коришћењем неодговарајућих или неприлагођених метода рада;

14 – друге опасности које се могу појавити у вези са карактеристикама радног места и начином рада;

15 – опасности од електричног удара у нормалним условима рада (контакт са деловима електричне инсталације и опреме за рад под напоном);

16 – опасности од електричног удара у случају настанка квара (појава или предуго задржавање опасног напона додира услед оштећења електричне изолације);

17 – опасности од топлотног дејства које развијају електрична опрема и електричне инсталације (прегревање услед преоптерећења проводника и кратког споја, пожар као последица настанка лошег електричног контакта, електричног лука или варничења, прегрејаности извора светлости и њихових компоненти, прегрејаност кућишта електричне опреме, прегревање услед додатне топлотне изолације итд.);

18 – опасности услед удара грома и последица атмосферског пражњења;

19 – опасности од штетног утицаја електростатичког наелектрисања;

20 – друге опасности које се могу појавити у вези са коришћењем електричне енергије;

21 – опасности које потичу од физичких и хемијских својстава хемијских материја (експлозивност, запаљивост, самореактивност, нестабилност и др.);

22 – друге опасности које се појављују у радном процесу, а које могу да буду узрок повреде на раду, професионалне болести или болести у вези са радом;

23 – хемијске штетности (токсичност, карциногеност, мутагеност хемијских материја и др. услед удисања, гутања, гушења, уношења у организам, продор у тело кроз кожу, недостатак кисеоника и сл.);

24 – азбест;

25 – физичке штетности – бука (континуална, дисконтинуална, импулсна и ометајућа) и вибрације (вибрације шака–рука и вибрације цело тело);

26 – биолошке штетности (микроорганизми, укључујући и оне који су генетички модификовани, ћелијске културе и људски ендопаразити који могу проузроковати инфекцију, алергију или токсичност);

27 – штетни утицаји микроклиме (температура, влажност и брзина струјања ваздуха);

28 – неодговарајућа – недовољна осветљеност;

29 – штетни утицаји зрачења јонизујућег или нејонизујућег (топлотно, ласерско, ултразвучно, електромагнетско, ултраљубичасто, инфрацрвено, оптичко зрачење и др.);

30 – штетни климатски утицаји (рад на отвореном при условима високих или ниских температура, релативна влажност, ултравиолентно зрачење, брзина ветра и др.);

31 – друге штетности које се појављују у радном процесу, а које могу да буду узрок повреде на раду, професионалне болести или болести у вези са радом;

32 – напори или телесна напрезања (ручно преношење терета, гурање или вучење терета, разне дуготрајне повећане телесне активности и сл.);

33 – нефизиолошки положај тела (дуготрајно стајање, седење, чучање, клечање и сл.);

34 – напори при обављању одређених послова који проузрокују психолошка оптерећења (стрес, монотонија и сл.);

35 – одговорност у примању и преношењу информација, коришћење одговарајућег знања и способности, одговорност у правилима понашања, одговорност за брзе измене радних процедура, интензитет у раду, просторна условљеност радног места, конфликтне ситуације, рад са странкама и новцем, недовољна мотивација за рад, одговорност у руковођењу и сл.;

36 – штетности везане за организацију рада, као што су: рад дужи од пуног радног времена (прековремени рад), рад у сменама, скраћено радно време, рад ноћу, приправност за случај интервенција и сл.;

37 – штетности које проузрокују друга лица (насиље према лицима која раде на шалтерима, лица на обезбеђењу, и сл.);

38 – рад са животињама;

39 – рад у атмосфери са високим или ниским притиском;

40 – рад у близини воде или испод површине воде.

Попуњен, потписан и оверен Образац 6, потписује и запослени који је обучен за безбедан и здрав рад и правилно коришћење личне заштитне опреме.

**Евиденција о примени мера за безбедност и здравље на раду за делатности из члана 48. Закона о безбедности и здрављу на раду**

Члан 9.

Евиденција о примени мера за безбедност и здравље на раду за делатности из члана 48. Закона о безбедности и здрављу на раду води се на Обрасцу 7, у који се уносе подаци, и то:

1) година и месец;

2) дан у месецу;

3) локација (градилиште/одвојена јединица);

3) уочене неправилности;

4) лице одређено за свакодневно праћење и контролу;

5) предлог мера за отклањање неправилности;

6) напомена.

**Евиденција о извршеним прегледима и проверама опреме за рад**

Члан 10.

Евиденција о извршеним прегледима и проверама опреме за рад води се на Обрасцу 8, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) подаци о опреми за рад чији је преглед, односно провера извршена (врста, фабрички број, година производње, локација и намена);

3) број стручног налаза;

4) датум прегледа, односно провере;

5) датум следећег прегледа, односно провере;

6) напомена.

**Евиденција о извршеним прегледима и испитивањима електричних и громобранских инсталација**

Члан 11.

Евиденција о извршеним прегледима и испитивањима електричних и громобранских инсталација води се на Обрасцу 9, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) подаци о електричним и громобранским инсталацијама чији је преглед, односно испитивање извршено;

3) број стручног налаза;

4) датум прегледа, односно испитивања;

5) датум следећег прегледа, односно испитивања;

6) напомена.

**Евиденција о извршеним испитивањима услова радне средине**

Члан 12.

Евиденција о извршеним испитивањима услова радне средине води се на Обрасцу 10, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) предмет превентивних и периодичних испитивања услова радне средине, односно хемијских, физичких штетности (осим јонизујућих зрачења), микроклиме и осветљености и биолошких штетности;

3) број мерних места;

4) број стручног налаза/извештаја;

5) датум испитивања;

6) датум следећег испитивања;

7) напомена.

**Евиденција о издатој личној заштитној опреми**

Члан 13.

Евиденција о издатој личној заштитној опреми води се на Обрасцу 11, у који се уносе подаци, и то:

1) пословно име послодавца, адреса седишта послодавца и ПИБ послодавца;

2) подаци о личној заштитној опреми према акту о процени ризика (врста, ознака стандарда и др.);

3) радно место;

4) датум издавања;

5) рок трајања (ако постоји према упутству произвођача);

6) име и презиме лица које је издало личну заштитну опрему;

7) назив документа о задужењу личне заштитне опреме (реверс, картон задужења, отпремница и сл.).

Евиденција се не води за личну заштитну опрему за једнократну употребу.

**Рокови чувања евиденција**

Члан 14.

Послодавац је дужан чува евиденције, односно обрасце, и то:

1) обрасце бр. 1, 2, 3, 4, 6, 7 и 11 – 40 година;

2) обрасце бр. 8, 9 и 10 – шест година од дана престанка важења стручног налаза, односно извештаја;

3) Образац број 5 – 40 година, у складу са законом којим се уређује здравствена документација и евиденције у области здравства.

**Престанак важења ранијег правилника**

Члан 15.

Даном почетка примене овог правилника престаје да важи Правилник о евиденцијама у области безбедности и здравља на раду (,,Службени гласник РС”, бр. 62/07 и 102/15).

**Ступање на снагу Правилника**

Члан 16.

Овај правилник ступа на снагу осмог дана од дана објављивања у ,,Службеном гласнику Републике Србије”, а почиње да се примењује од 28. априла 2025. године.

Број 110-00-00010/2024-01

У Београду, 30. децембра 2024. године

Министар,

**Немања Старовић,** с.р.

Прилози

[Образац 1 –
Евиденција о радним местима са повећаним ризиком, запосленима који обављају
послове на радним местима са повећаним ризиком и лекарским прегледима запослених
који обављају те послове](https://reg.pravno-informacioni-sistem.rs/api/Attachment/prilozi/438136/prilog1.html)

[Образац 2 –
Евиденција о повредама на раду](https://reg.pravno-informacioni-sistem.rs/api/Attachment/prilozi/438136/prilog2.html)

[Образац 3 –
Евиденција о професионалним болестима](https://reg.pravno-informacioni-sistem.rs/api/Attachment/prilozi/438136/prilog3.html)

[Образац 4 –
Евиденција о запосленима изложеним биолошким штетностима групе 3 и/или групе 4](https://reg.pravno-informacioni-sistem.rs/api/Attachment/prilozi/438136/prilog4.html)

[Образац 5 –
Евиденција о запосленима који су изложени карциногенима или мутагенима,
хемијским материјама и азбесту, као и о здравственом стању и изложености](https://reg.pravno-informacioni-sistem.rs/api/Attachment/prilozi/438136/prilog5.html)

[Образац 6 –
Евиденција о запосленима обученим за безбедан и здрав рад и правилно коришћење
личне заштитне опреме](https://reg.pravno-informacioni-sistem.rs/api/Attachment/prilozi/438136/prilog6.html)

[Образац 7 –
Евиденција о примени мера за безбедност и здравље на раду за делатности из члана
48. Закона о безбедности и здрављу на раду](https://reg.pravno-informacioni-sistem.rs/api/Attachment/prilozi/438136/prilog7.html)

[Образац 8 –
Евиденција о извршеним прегледима и проверама опреме за рад](https://reg.pravno-informacioni-sistem.rs/api/Attachment/prilozi/438136/prilog8.html)

[Образац 9 –
Евиденција о извршеним прегледима и испитивањима електричних и громобранских
инсталација](https://reg.pravno-informacioni-sistem.rs/api/Attachment/prilozi/438136/prilog9.html)

[Образац 10 –
Евиденција о извршеним испитивањима услова радне средине](https://reg.pravno-informacioni-sistem.rs/api/Attachment/prilozi/438136/prilog10.html)

[Образац 11 – Евиденција о издатој личној заштитној опреми](https://reg.pravno-informacioni-sistem.rs/api/Attachment/prilozi/438136/prilog11.html)